**Az előterjesztést megtárgyalta:**

- Jogi és Társadalmi Kapcsolatok Bizottsága

**E L Ő T E R J E S Z T É S**

**Szombathely Megyei Jogú Város Közgyűlése**

**2017. december 14-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 23. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba lépett jogszabályokról, melyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl a Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, melynek eredményeiről az alábbiakban tájékoztatom a Tisztelt Közgyűlést:

A **Jogi, Képviselői és Hatósági Osztály** vezetője az alábbi tájékoztatást adta az osztály munkájáról és az osztály munkáját érintő jogszabályi változásokról:

Az előző Közgyűlés óta eltelt időszakban kihirdetésre került, fontosabb jogszabályok az alábbiak:

Kihirdetésre került a közigazgatási szabályszegések szankcióiról szóló 2017. évi CXXV. törvény, amely az általános közigazgatási rendtartásról szóló törvény hatálya alá tartozó közigazgatási hatósági eljárás során megállapított jogszabálysértések esetén a közigazgatási hatósági ügyben érdemi döntéssel kiszabható jogkövetkezményekre (közigazgatási szankció) terjed ki. A jogszabály 2019. január 1-jén lép hatályba.

Két törvény is módosította 2018. január 1. napjától a hagyatéki eljárásról szóló 2010. évi XXXVIII. törvényt, a polgári perrendtartásról szóló 2016. évi CXXX. törvény, illetve az ügyvédi tevékenységről szóló 2017. évi LXXVIII. törvény hatálybalépésével összefüggésben. A törvényben a jogharmonizációs jellegű változások mellett módosulnak többek között a hagyatéki leltárra vonatkozó szabályok.

2018. január 1-jén lép hatályba az adóhatóság által foganatosítandó végrehajtási eljárásokról szóló 2017. évi CLIII. törvény (Avt.), amely az általános közigazgatási rendtartásról szóló 2016. évi CL. törvény (Ákr.) hatálybalépésével új alapokra helyezi a végrehajtás foganatosítását. Az osztály feladatkörébe tartozóan a talált tárgyak értékesítése során is az Avt.-ben meghatározott szabályok szerint kell eljárni.

A Kormány 301/2017. (X. 18.) Korm. rendelete módosította a szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X. 20.) Korm. rendeletet. A 2017. október 19. napjától hatályos módosítás a panzió fogalmát változtatta meg.

Az egyes közszolgálati tárgyú kormányrendeletek módosításáról szóló 338/2017. (XI.14.) Korm. rendelet módosította többek között a fegyelmi eljárásra vonatkozó szabályokat és a közszolgálati tisztviselői juttatásokra vonatkozó egyes szabályokat.

A **Jogi Iroda** elvégzi az Önkormányzat és a Polgármesteri Hivatal által kötött valamennyi szerződés jogi kontrollját a vonatkozó belső utasításoknak megfelelően. A 2017.10.01.-2017.11.30. közötti időszakban 355 szerződés jogi kontrolljára került sor, az alábbi havi bontásban:

2017.10.01.- 2017.10.31.: 114 szerződés;

2017.11.01.- 2017.11.30.: 241 szerződés.

Az Iroda nyilvántartja a hatályos rendeleteket, gondoskodik azok kihirdetéséről. A 2017. október 26-i Közgyűlésen elfogadott rendeletek az alábbi időpontokban kerültek kihirdetésre:

2017. október 26. napján kihirdetésre került:

* Szombathely Megyei Jogú Város Önkormányzata Közgyűlésének **21/2017. (X.26.)** önkormányzati rendelete a településképet meghatározó reklámok, plakátok elhelyezéséről – hatályba lépett két lépcsőben: 2017. október 27-én és 2017. december 1-jén.

2017. október 31. napján kihirdetésre kerültek:

* Szombathely Megyei Jogú Város Önkormányzata Közgyűlésének **20/2017. (X.31.)** önkormányzati rendelete az önkormányzat 2017. évi költségvetéséről szóló 4/2017. (III.7.) önkormányzati rendelet módosításáról – hatályba lépett: 2017. november 1-jén;
* Szombathely Megyei Jogú Város Önkormányzata Közgyűlésének **22/2017. (X.31.)** önkormányzati rendelete Szombathely Megyei Jogú Város Önkormányzata Közgyűlésének a helyi adókról szóló 38/2011.(XII.19.) önkormányzati rendelete módosításáról – hatályba lép: 2018. január 1-jén.

2017. november 2. napján kihirdetésre kerültek:

* Szombathely Megyei Jogú Város Önkormányzata Közgyűlésének **19/2017. (XI.2.)** önkormányzati rendelete a partnerségi egyeztetés részletes szabályairól – hatályba lépett: 2017. november 3-án;
* Szombathely Megyei Jogú Város Önkormányzata Közgyűlésének **23/2017. (XI.2.)** önkormányzati rendelete a temetőkről és a temetkezés rendjéről szóló 25/2000. (IX.28.) önkormányzati rendelet módosításáról – hatályba lépett: 2017. december 1-jén.

2017. november 7. napján kihirdetésre került:

* Szombathely Megyei Jogú Város Önkormányzata Közgyűlésének **18/2017. (XI.7.)** önkormányzati rendelete a bárányhimlő vírus elleni védőoltás támogatásáról – hatályba lép: 2018. július 1-jén.

A rendeleteket a jogszabályi előírásoknak megfelelően megküldtük a Vas Megyei Kormányhivatalnak, illetve gondoskodtunk a fenti rendeleteknek és a fenti rendeletek által módosított további rendeleteknek a www.szombathely.hu honlapra és a Nemzeti Jogszabálytárba történő feltöltéséről. Továbbá a lakosság értesítése a rendeletek kihirdetéséről az önkormányzati hetilap és a Városi TV útján megtörtént.

A 2017. október 26-i Közgyűlésen hozott normatív határozatok, valamint az ülés jegyzőkönyve is megküldésre, illetve a nyilvános ülést illetően kihirdetésre és a honlapra feltöltésre kerültek.

Az osztály elkészítette a Polgármesteri Hivatal 2017.10.01.-2017.11.30. közötti időszakra vonatkozó ügyiratforgalmi statisztikáját:

|  |  |  |  |
| --- | --- | --- | --- |
| **Az iktatott ügyiratok száma a 2017. 10.01 – 11.30. közötti időszakban** | | | |
|  |  |  |  |
| **Ágazat** | **Főszám** |  | **Alszám** |
|  |  |  |  |

|  |  |  |  |
| --- | --- | --- | --- |
| **A) PÉNZÜGYEK** | **1192** |  | **8294** |
| A.1. Adóigazgatási ügyek | 1192 |  | 8294 |
| **B) EGÉSZSÉGÜGYI IGAZGATÁS** | **6** |  | **80** |
| **C) SZOCIÁLIS IGAZGATÁS** | **769** |  | **3658** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **334** |  | **2628** |
|  |  |  |
| E.1. Környezet- és természetvédelem | 14 |  | 114 |
| E.2. Építésügyek, településrendezés, területrendezés | 38 |  | 1137 |
|  |  |  |
| E.3 Építésügy | 237 |  | 1020 |
| E.4 Kommunális ügyek | 45 |  | 357 |
| **F) KÖZLEKEDÉS ÉS HÍRKÖZLÉSI IGAZGATÁS** | **298** |  | **1391** |
| **G) VÍZÜGYI IGAZGATÁS** | **3** |  | **15** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **722** |  | **3223** |
|  |  |  |
| H.1. Anyakönyvi és állampolgársági ügyek | 246 |  | 862 |
| H.2. Okmányirodák feladatkörébe utalt ügyek, a polgárok személyi adatainak, lakcímének nyilvántartásával kapcsolatos ügyek | 0 |  | 7 |
|  |  |  |
| H.3. Választásokkal kapcsolatos ügyek | 2 |  | 24 |
| H.7. Igazságügyi igazgatás | 2 |  | 18 |
| H.8. Egyéb igazgatási ügyek | 472 |  | 2312 |
| **I) LAKÁSÜGYEK** | **260** |  | **1828** |
| **J) GYERMEKVÉDELMI ÉS GYÁMÜGYI IGAZGATÁS** | **35** |  | **1245** |
| **K) IPARI IGAZGATÁS** | **6** |  | **52** |
| **L) KERESKEDELMI IGAZGATÁS, TURISZTIKA** | **72** |  | **274** |
| **M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **29** |  | **1808** |
|  |  |  |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **69** |  | **196** |
| **R) SPORTÜGYEK** | **2** |  | **19** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **258** |  | **5575** |
|  |  |  |
| U.1. Képviselő-testület iratai | 0 |  | 96 |
| U.2. Kisebbségi önkormányzat iratai | 0 |  | 1 |
| U.3. Szervezet, működés | 85 |  | 1775 |
| U.4. Iratkezelés, ügyvitel | 2 |  | 15 |
| U.5. Személyzeti, bér- és munkaügyek | 6 |  | 498 |
| U.6. Pénz- és vagyonkezelés | 165 |  | 3190 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **3** |  | **14** |
|  |  |  |
| X.1. Honvédelmi igazgatás | 1 |  | 6 |
| X.2. Polgári védelmi, katasztrófavédelmi igazgatás | 2 |  | 8 |
|  |  |  |
| **Összesen:** | **4058** |  | **30300** |

Az **Általános Hatósági Irodához** tartozó Ügyfélszolgálat munkájáról az alábbiakban számolok be. A 2017.10.01.-2017.11.30. közötti időszakban az ügyfelek az alábbi ügyekben fordultak az Ügyfélszolgálathoz:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Hónap | Általános információk | Szociális ügyek | Lakás-ügyek | Adó-ügyek | Kommun. ügyek | Keresked. ügyek | Erzsébet utalvány | Szt. Márton kártya |
| okt. | 922 | 647 | 870 | 230 | 36 | 167 | 1 | 41 |
| nov. | 656 | 861 | 915 | 280 | 54 | 219 | 342 | 55 |

Az Ügyfélszolgálathoz ezen kívül e-mailen és telefonon is érkeznek megkeresések, bejelentések, illetve kérnek az ügyfelek tájékoztatást. Ennek számadata az alábbiak szerint alakult:

|  |  |  |
| --- | --- | --- |
| Hónap | e-mail | telefon |
| 2017. október | 317 | 164 |
| 2017. november | 295 | 174 |

A **Közgazdasági és Adó Osztály** vezetője az alábbi tájékoztatást adta az osztály munkájáról:

Az ***Adókivetési Iroda*** az előző Közgyűlés óta eltelt időszakban kiemelt feladatként az adóbevallások, bejelentések teljes körűségének ellenőrzését végezte. A helyi iparűzési adó és építményadó bevallási, bejelentési kötelezettségek benyújtására nyitva álló határidőt elmulasztó adóalanyok az adózás rendjéről szóló 2003. évi XCII. törvény előírása szerint felszólításra kerültek, hogy pótolják mulasztásukat. A felszólítások eredményeként az adóalanyok döntő többsége teljesítette elmaradt kötelezettségét. 2017. december 20. napjáig közel 900 helyi iparűzési adóelőleg kiegészítésre kötelezett társas vállalkozás nyújtja be adóbevallását, és teljesít befizetést.

Az ***Adóvégrehajtási és Könyvelési Iroda*** az adó-végrehajtási munka területén törekszik arra, hogy a tényleges végrehajtási intézkedések alkalmazása előtt lehetőség szerint személyes kontaktust teremtsen a hátralékosokkal annak tisztázása érdekében, hogy a tartozás rendezése megoldható-e végrehajtási cselekmény foganatosítása nélkül. Az önkéntes teljesítés elmaradása esetén a hátralékosokkal szemben végrehajtási kényszerintézkedéseket foganatosít, amelyek keretében hatósági átutalási megbízások (inkasszók) benyújtására, illetményletiltásra, valamint ingatlanvagyonra történő jelzálogjog, illetve végrehajtási jog alapításával biztosítja követeléseket és kényszeríti ki a teljesítést.

A kisebb összegű hátralékkal rendelkező adósok részére fizetési felszólítást küld az iroda, melyben felhívja a figyelmet, hogy az önkéntes teljesítés elmaradása esetén velük szemben többletköltségekkel járó végrehajtási intézkedéseket fogunk alkalmazni. Az intézkedés eredményeképpen megállapítható, hogy a felszólítás hatására a kisebb összegű hátralékosok jelentős része teljesíti fizetési kötelezettségét

Az **Egészségügyi és Közszolgálati Osztály** vezetője a ***Lakás és Szociális Iroda*** munkájáról az alábbi tájékoztatást adta:

2017. október 26. naptól 2017. november 30. napjáig az irodára hatósági ügyekben beérkezett kérelmek száma az alábbiak szerint alakult:

A gyermekek védelméről és a gyámügyi igazgatásról szóló 1997. évi törvény alapján rendszeres gyermekvédelmi kedvezmény megállapítására vonatkozó kérelmek száma: 83 db.

Szombathely Megyei Jogú Város Önkormányzata Közgyűlésének a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II. 27.) önkormányzati rendelete által szabályozott támogatások:

* átmeneti támogatás megállapítása iránti kérelmek száma: 220 db,
* rendkívüli szociális krízishelyzetre tekintettel nyújtott támogatás: 116 db,
* fűtési támogatás: 116 db,
* a gyógyszer- és gyógyászati segédeszköz kiadások viseléséhez nyújtott rendszeres települési támogatás: 37 db,
* önkormányzati tulajdonú lakásban lakók lakbértámogatása: 428 db,
* nem önkormányzati lakásban lakók lakbértámogatása: 6 db.

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – helyszíni környezettanulmányt végeznek.

A hatósági ügyekben a jogszabályban előírt ügyintézési határidőt az iroda betartja.

A gyermekek védelméről és a gyámügyi igazgatásról szóló 1997. évi törvény 20/A. §-a alapján az a gyermek, fiatal felnőtt, akinek rendszeres gyermekvédelmi jogosultsága a tárgyév november 1. napján fennáll, természetbeni támogatásra jogosult, fogyasztásra kész étel, ruházat, valamint tanszer vásárlására felhasználható Erzsébet utalvány formájában.

Szombathelyen 2017. november 1-jén 925 fő rendszeres gyermekvédelmi kedvezményre jogosult gyermek volt, részükre - az előzetesen kiküldött értesítésben megjelölt napokon -, 2017. november 26-tól november 30-ig a földszinti ügyfélszolgálaton került sor az utalványok átadására.

Szombathely Megyei Jogú Város polgármestere pályázatot hirdetett 2017. október 13. napjától 2017. november 6. napjáig helyreállított lakás, és lakás helyreállításának vállalásával történő bérbeadásra. A pályázatban 6 db helyreállított és 6 db felújítandó önkormányzati tulajdonú lakás szerepelt. A beérkezett 389 db pályázat elbírálását követően 12 db bérlakásra vonatkozó kijelölést készített el az Iroda.

A **Városfejlesztési Kabinet** az osztály feladatairól és futó projektjeiről az alábbi tájékoztatást adta:

Az újonnan megkötött támogatási szerződésekkel együtt *(„Víztorony és környezetének turisztikai célú fejlesztése”* és *„Romkert turisztikai célú fejlesztése - védőépület megépítése”*) jelenleg **25 TOP projekt** tekintetében van folyamatban a projektfejlesztés és a megvalósítás. Az Önkormányzat **két nemzetközi projekt**je megvalósítás alatt van (*URBACT III „MAPS”* és *„A Szent Mártoni értékek XXI. századi újraértelmezése – a kulturális örökség, mint a közösségi alapú vendégszeretet új hajtóereje”* projekt).

A **Modern Városok Program** fejlesztéseivel kapcsolatos feladatellátás folyamatos, jelenleg támogatói okirat áll rendelkezésre a Szent Márton Terv II. ütem, a fedett uszoda fejlesztésének előkészítése és megvalósítása, valamint a multifunkcionális városi közszolgáltatási telephely kialakítása esetében. A támogatott és a támogatási szerződés előtt álló MVP fejlesztések mindegyike esetében folyamatos az előkészítési és adatszolgáltatási feladatok ellátása, valamint az ehhez kapcsolódó egyeztetések az érintett minisztériumokkal és az egyes fejlesztések projektgazdáival. A Modern Városok Programhoz kapcsolódóan a NIF Zrt. és az Önkormányzat között 2017. november 6-án személyes egyeztetésre került sor. A Képtár fejlesztése tekintetében 2017. október 30-án került sor személyes egyeztetésre az érintett minisztérium képviselőivel.

A Közgyűlés 289/2017.(X.26.) Kgy. sz. határozatával összhangban megtörtént annak kezdeményezése, hogy váljon a Modern Városok Program részévé az új technológiai szolgáltató ház kialakítása, a Puskás Tivadar utca északi kikötése az elkerülő útig, a Saághy utca hiányzó szakaszának kiépítése, a Ferenczy István utca hiányzó szakaszának kiépítése, valamint a Dolgozók útja és a Kárpáti Kelemen utca összekötése új híd építésével.

A 2014–2020 programozási időszakban az egyes európai uniós alapokból származó támogatások felhasználásának rendjéről szóló **272/2014. (XI. 5.) Korm. rendelet módosítás**ára került sor 2017. november 11-én. A módosítás során törlésre került az a rendelkezés, miszerint nem köthető támogatási szerződés azzal, aki mint költségvetési szerv, gazdasági társaság és az ezen gazdasági társaság többségi tulajdonosának többségi tulajdonában álló más gazdasági társaság kedvezményezett a 2007–2013 közötti programozási időszakban az európai uniós társfinanszírozású projektjének megvalósítása során a támogatási szerződésben rögzített ütemezéshez képest felmerült késedelmét nem dolgozta le, amíg e késedelem fennáll. Módosultak továbbá a szabálytalanságokkal kapcsolatos szabályok, valamint a jogorvoslat rendje. A jogszabályban bekövetkezett változások önkormányzatunk projektjeit jelenleg közvetlenül nem befolyásolják.

Az önkormányzat által korábban megvalósított, jelenleg **fenntartási szakaszban lévő projektek**kel kapcsolatos feladatellátás folyamatos, amelynek keretében a kabinet elkészítette az időszakban esedékes éves fenntartási jelentéseket, valamint folyamatosan részt vesz az aktuális helyszíni ellenőrzéseken és az azok nyomán keletkező feladatellátásban.

A **Városüzemeltetési Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a TOP pályázatok támogatási szerződésének közbeszerzési tervének összeállításában, a határidők ütemezésében. A Városüzemeltetési Osztály versenyszabályzat alapján történő beszerzéseinek ajánlati felhívásai, szerződései szerkesztését végzi. Heti rendszerességgel előkészíti a Közbeszerzési Bíráló Bizottság előterjesztéseit.

A folyamatban lévő közbeszerzési eljárásokat és azok stádiumait az alábbi táblázat tartalmazza:

|  |  |
| --- | --- |
| **Eljárás megnevezése** | **Állapot** |
| TOP Új Egészségügyi Alapellátó Központ kialakítás építési munkái | Összefoglaló tájékoztatásra jelentkezési határidő: 2017. 11. 30. |
| Szent Márton városkártya és portálrendszer kialakítása | Döntés a nyertes ajánlattevőről: 2017. 11. 23. |
| TOP Weöres Sándor és Pipitér óvodák felújítása | Szerződéskötés: 2017. 11. 16. |
| TOP Szociális alapszolgáltatások fejlesztése | Ajánlatok értékelése folyamatban |
| TOP Óvodák fejlesztése | KFF ellenőrzés folyamatban |
| TOP Szombathely bel- és csapadékvíz védelmi rendszerének | KFF ellenőrzés folyamatban |
| TOP Bölcsődék fejlesztése | Közbenső bírálat: 2017. 11. 23. |
| Romkert engedélyes, kiviteli tervek  elkészítése | Ajánlattételi felhívás, dokumentáció: KBB 2017. 11.23. ülésén elfogadva |
| Közvilágítás korszerűsítése | Részvételi jelentkezési határidő: 2017. 12. 15. |
| Perintparti sétány felújítása | Ajánlattételi határidő: 2017. 11. 28. |
| Kilátó, Dob utcák felújítása | Ajánlattételi határidő: 2017. 11. 28. |
| Ernuszt Kelemen utca járdafelújítás | Ajánlatok értékelése folyamatban |
| Brutscher József utca felújítása | Ajánlatok értékelés folyamatban |

A **Kommunális és Környezetvédelmi Iroda** folyamatosan végzi a parkfenntartással, a köztemetők üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, a szippantott szennyvízzel kapcsolatos feladatokat, előkészíti ezen tárgyban a Közgyűlésre az előterjesztéseket.

Hatósági eljárást folytat le a fakivágási, a közterület-használati, a zajvédelmi és a hulladékgazdálkodási ügyekben. Állást foglal, illetve intézkedik a közúti közlekedéssel, fenntartással, üzemeltetéssel, fenntartással, fejlesztéssel, igazgatással, a csapadékvíz elvezetéssel kapcsolatos ügyekben.

Az előző beszámoló óta az irodán összesen 336 ügy indult, ebből 98 már lezárt hatósági eljárás.

A **Főépítészi Iroda** az előző Közgyűlés óta eltelt időszakban a településképi véleményeivel közreműködött az építési hatóságok eljárásaiban, illetve településképi bejelentési eljárásokat folytatott le. Az elkészült Településképi Arculati Kézikönyvet lakossági fórumon ismertette. A TAK-ra alapulóan megfogalmazta és véleményezésre bocsátotta a településképi rendelet tervezetét. Az iroda az elkészült rendeletet újabb lakossági fórumon ismerteti. A 2017. decemberi Közgyűlésre előterjesztést készített a TAK és a Településképi rendelet elfogadását javasolva, valamint előzetes településfejlesztési döntést készített elő a településrendezési eszköz módosításához, javaslatot a FALCO 023662 hrsz. alatti ingatlanának belterületbe vonásához.

A **Vagyongazdálkodási Iroda** az előző Közgyűlés óta eltelt időszakban folyamatosan végezte a vagyonkataszteri feladatok ellátását, a helyiséggazdálkodással összefüggő pályázatok lebonyolítását. A Közgyűlés és a Gazdasági és Városstratégiai Bizottság döntéseinek végrehajtásával összefüggő feladatok is az iroda tevékenységét képezték (cégügyek, ingatlanpályázatok lebonyolítása). Az irodán zajlik a Gazdasági és Városstratégiai Bizottság ülésének előkészítése és az ülésről készült jegyzőkönyvek elkészítése.

A **Beruházási Iroda** a legutóbbi Közgyűlés óta eltelt időszakban az alábbi feladatokat végezte:

* **TOP-6.1.1-15-SH1-2016-00001 A szombathelyi Északi Iparterület fejlesztése** címűprojekt tervezési munkáival kapcsolatban a piackutatási célú ajánlatok és a hozzájuk kapcsolódó függetlenségi nyilatkozatok beérkeztek. Az in-house ajánlatkérésre nem érkezett be ajánlat, így az eredménytelenül zárult. Új versenyszabályzat szerinti tervbeszerzés kiírásra került sor a közművek tervezésére vonatkozóan, a vízi közművek tervezője beszerzésre került, a további közművek beszerzésére vonatkozó eljárás folyamatban van.
* **TOP-6.2.1-15-SH1-2016-00002 Óvodák fejlesztése Szombathelyen** projekt keretében felújításra kerülő óvodák (Aréna, Benczúr, Gazdag Erzsi, Szivárvány, Vadvirág és Mesevár óvoda) engedélyes és kiviteli tervei elkészültek. A műszaki ellenőr in-house szerződés keretében beszerzésre került. A kivitelezésre vonatkozó közbeszerzési eljárás indító adatlap elkészült, közbeszerzési tanácsadó részére megküldték, a közbeszerzési bizottság jóváhagyta az eljárás megindítását. A kivitelező kiválasztására irányuló közbeszerzési eljárás folyamatban van.
* **TOP-6.2.1-15-SH1-2016-00004 Weöres és Pipitér óvoda fejlesztése** című projekt keretében felújításra kerülő épületek engedélyes és kiviteli tervei elkészültek, a műszaki ellenőr in-house szerződés keretében beszerzésre került. A kivitelezésre vonatkozó első körben indított közbeszerzési eljárás a magas kivitelezői árajánlatok miatt (fedezethiány miatt) eredménytelenül zárult. A második körben a közbeszerzési eljárás eredményesen lezárult, kivitelezési szerződések aláírása megtörtént és a munkaterület átadása is kivitelező részére.
* **TOP-6.2.1-15-SH1-2016-00003 Százszorszép Bölcsőde és Mocorgó Óvoda fejlesztése Szombathelyen** című projekt keretében felújításra kerülő épületek engedélyes és kiviteli tervei elkészültek, műszaki ellenőr in-house szerződés keretében beszerzésre került. A kivitelezési szerződést aláírták. 2017. 10. 25-én a munkaterület átadása megtörtént a kivitelezőnek. A kivitelezési munkálatok megkezdődtek. Mocorgó Óvodánál befejezik a fűtés szerelést, Százszorszép Bölcsődénél folyik a homlokzat és a tetőszigetelés.
* **TOP-6.2.1-15-SH1-2016-00005 Bölcsődei fejlesztések Szombathelyen** című projekt keretében felújításra kerülő épületek engedélyes és kiviteli tervei elkészültek, a műszaki ellenőrt in-house szerződés keretében szerezte be az iroda. Jelenleg folyamatban van a kivitelezésre vonatkozó közbeszerzési eljárás. A kivitelezői ajánlatok értékelése történik jelenleg.
* **TOP-6.3.1-15-SH1-2016-00001 Szombathely, Szent László király utcai felhagyott iparterület fejlesztése című** projekt keretében kialakításra kerülő vívóakadémia, kereskedelmi egységek, cserkészház, asztalitenisz csarnok és ezekhez tartozó parkolók, közművek engedélyes és kiviteli tervei elkészültek, a műszaki ellenőr és a közbeszerzési tanácsadó beszerzésre került. A közbeszerzési eljárás előkészítése folyamatban van.
* **TOP-6.3.2-15-SH1-2016-00001 A szombathelyi Sportliget fejlesztése című** projekt keretében az épület energetikai korszerűsítésére irányuló engedélyes tervek elkészültek, az engedélyezési eljárások részben folyamatban vannak, részben már rendelkezésre állnak engedélyek. Engedélyezési eljárás folyik a híd, a parkolók és utak kialakítására, a kutak létesítésére és a fakivágások engedélyeztetésére. A kiviteli tervek elkészültek. Közbeszerzés előkészítése folyamatban van.
* **TOP-6.3.3-15-SH1-2016-00001** számú „**Szombathely bel- és csapadékvíz védelmi rendszerének fejlesztése**” című pályázatban szereplő belterületi csapadékvíz elvezető rendszerek engedélyes tervei elkészültek, az engedélyezési eljárások lezárultak, az engedélyek beszerzésre kerültek. A Szent Imre herceg utcában a közműkiváltásra vonatkozóan az ÉGÁZ Zrt.-vel a megállapodás aláírása megtörtént. A közbeszerzési eljárás megindult, az összefoglaló tájékoztatás bírálata folyamatban van a Közbeszerzési Felügyeleti Főosztálynál.
* **TOP-6.4.1-15-SH1-2016-00001 számú „Szombathely Megyei Jogú Város kerékpárosbarát fejlesztése”** című pályázatban szereplő közlekedési létesítmények tervezésére a közbeszerzési eljárás folyamatban van, beérkeztek az ajánlatok, hiánypótlás és annak értékelése megtörtént. A tervezési szerződés aláírásra került, az engedélyes és kiviteli tervek készítése folyamatban van. A geodéziai felmérés és a vázlattervek leadásra kerültek. Teljesítés igazolás megküldésre került. A számlát a tervező megküldte.
* **TOP-6.5.1-15-SH1-2016-00002 AGORA központ energetikai korszerűsítése című** projekt keretében az épület energetikai korszerűsítésére irányuló kivitelezői közbeszerzési eljárás lezárult. Kivitelezési szerződés aláírásra került. Műszaki ellenőri szerződés rendelkezésre áll. A kivitelezési munkák előkészítése zajlik. A kivitelezést a pinceszigetelési munkákkal kezdi a kivitelező.
* **TOP-6.5.1-15-SH1-2016-00003 Neumann János Általános Iskola felújítása című** projekt keretében az épület energetikai korszerűsítésére irányuló engedélyes és kiviteli tervei elkészültek. A műszaki ellenőr beszerzése megtörtént. Kivitelezési szerződés aláírásra került. A munkaterület átadása kivitelező részére megtörtént. A kivitelezési munkálatok megkezdődtek.
* **TOP-6.5.1-15-SH1-2016-00004 Óvodák energetikai korszerűsítése** című projekt keretében a Szombathely, Bem J. u. 33. szám alatti Hétszínvirág Óvoda; a Szombathely, Pázmány P. krt. 26. szám alatti Micimackó és Napsugár Óvoda; továbbá a Szombathely, Margaréta u. 1. szám alatti Margaréta Óvoda energetikai korszerűsítése történik. Az engedélyes és kiviteli tervek elkészültek. A műszaki ellenőr beszerzésére megtörtént. Kivitelezési szerződés aláírásra került. A munkaterület átadás-átvétel megtörtént mindegyik intézménynél. A Mocorgó Óvodánál és a Százszorszép Bölcsődénél a kivitelezési munkák folyamatban vannak. A Margaréta Óvodánál és a Hétszínvirág Óvodánál megkezdték a kivitelezési munkákat.
* **TOP-6.5.1-15-SH1-2016-00005 Egészségügyi Intézmények Energetikai Korszerűsítése** című projekt keretében a Váci Mihály utca 3. szám alatti, illetve a Jáki u. 35. szám alatti orvosi rendelők energetikai korszerűsítésére irányuló engedélyes és kiviteli tervek elkészültek. A műszaki ellenőr beszerzése megtörtént, a kivitelezési szerződés aláírásra került. A munkaterület átadás mindkét helyszínen kivitelező részére megtörtént.
* **TOP-6.6.1-15-SH1-2016-00001 Új Egészségügyi Alapellátó Központ kialakítása** című projekt esetében a tervezési munka befejeződött. A műszaki ellenőr beszerzése megtörtént. A kivitelező kiválasztására irányuló közbeszerzési eljárás folyamatban van. Az előző fordulóban a közbeszerzési eljárás ajánlatadó nélkül fejeződött be.
* **TOP-6.6.2-15-SH1-2016-00001 Szociális alapszolgáltatások fejlesztése Szombathelyen** címűprojekt keretében a Barátság utcai Idősek klubja, illetve a Kodály Zoltán utcai család- és gyermekjóléti szolgálat épület felújítására, átalakítására irányuló engedélyes és kiviteli tervek elkészültek. A műszaki ellenőr beszerzésre került (Savaria Városfejlesztési Nonprofit Kft. személyében.) A kivitelezésre vonatkozó közbeszerzési eljárás I. körben (az ajánlatok tartalmi hiányosságai miatt) eredménytelenül zárult. Új közbeszerzési eljárást kell lefolytatni, melynek előkészítése folyamatban van.
* **TOP-6.7.1-15-SH1-2016-00001 Szociális város rehabilitáció II. ütem** című projekt keretében az engedélyek beszerzésre kerültek, a kiviteli tervek elkészültek. A projekthez tartozó összes elem építési műszaki ellenőrzésére az ajánlatok beérkeztek, a nyertes Savaria Városfejlesztési Nonprofit Kft.-vel a szerződéskötés 2017. szeptember 22. napján megtörtént. A kivitelező kiválasztására a közbeszerzési eljárás előkészítése folyamatban van.
* **TOP-6.1.3-15-SH1-2016-00001 „Helyi gazdaságfejlesztés” című pályázat keretén belül megvalósítandó „Szombathelyi Vásárcsarnok felújítása”** című projekt során a kiviteli tervek határideje: 2017. december 20., a kiviteli tervek készítése folyamatban van. A támogatás bruttó összege 1.601.000.000,- Ft, ebből 760.475.000,- Ft előleg lehívásra került. A Vas Megyei Kormányhivatal Járási Hivatal Építési és Örökségvédelmi Osztálya 2017. augusztus 22. napján VA-06/HF02/1537-11/2017. számon telepítési engedélyt, a Vas Megyei Kormányhivatal Szombathelyi Járási Hivatal Közlekedési és Útügyi Osztálya 2017. október 11. napján VA/UO/NS/A/593-21/2017. számon a Vásárcsarnok felújításához kapcsolódó közlekedési létesítményekre építési engedélyt adott részünkre. Az Országos Tervtanács 2017. szeptember 29. napján kelt véleményében a tervdokumentációt engedélyezésre ajánlja. Az építési engedélyezési eljárás folyamatban van a Vas Megyei Kormányhivatal Járási Hivatal Építési és Örökségvédelmi Osztályánál.
* **„Fedett uszoda létesítmény további fejlesztésére és bővítésére** **irányuló tervek és beruházás támogatása”** elnevezésű állami beruházás előkészítését szolgáló projektből a fedett uszoda felújítás befejezésére és családi élményvilág kialakítására vonatkozóan az építési engedély 2017. augusztus 18. napján jogerőre emelkedett. A tendertervet (ajánlati tervet), valamint a munkanemekre bontott tervezői költségvetést a tervező 2017. szeptember 1. napján, határidőben átadta. A kiviteli tervek, a kivitelező beszerzése folyamatban van. A tender tervek ismeretében a közmű rekonstrukció és megújuló energia rendszer kialakításához szükséges építési műszaki ellenőr és kivitelező beszerzésére vonatkozó eljárás előkészítése folyamatban van.
* **TOP-6.1.4-16 „Képtár turisztikai fejlesztése”** című pályázaton belül a tervező beszerzésével kapcsolatos ajánlattételi felhívás 2017. november 15. napján kiküldésre került, a 2017. november 23-án beérkezett ajánlatok feldolgozása folyamatban van. A Magyar Államkincstár a benyújtott támogatási kérelmet támogatta, melyről a támogatási döntést megküldte. A projekt 1.200.000.000,- Ft támogatást kapott.
* **TOP-6.1.4-16 „Víztorony turisztikai fejlesztése”** című pályázaton belül a Támogatási szerződés aláírását követően a tervező beszerzésével kapcsolatos ajánlattételi felhívás 2017. november 10. napján kiküldésre került, a 2017. november 20-án beérkezett ajánlatok feldolgozása folyamatban van. A Magyar Államkincstár a benyújtott támogatási kérelmet támogatta, melyről a támogatási döntést megküldte. A projekt 500.000.000,- Ft támogatást kapott.
* **TOP-6.1.4-16 „Romkert turisztikai fejlesztése”** A Magyar Államkincstár a benyújtott támogatási kérelmet támogatta, melyről a támogatási döntést megküldte. A projekt 1.420.000.000,- Ft támogatást kapott.
* **Szent Márton projekt I. ütem:**
* **Romkert passzázs** műszaki átadás-átvételi eljárás 2017. augusztus 25. napján lezárult. A pénzügyi kifizetés megtörtént. A használatbavételi engedély kiadásra került, jogerőssé 2017. október 26. napján vált. Az elkészült létesítmény földhivatali átvezetése 2017. október 31. napján megtörtént.
* **Berzsenyi tér és környéke felújítása** kivitelezési munkái befejeződtek, a forgalomba helyezési eljárás folyamatban van.
* **Szent Márton templom előtti tér** kivitelezési munkái szintén befejeződtek, a forgalomba helyezési eljárás folyamatban van.
* **Smidt Múzeum bővítés megvalósítására a** kivitelezés folyamatos, időközben a kivitelezővel a területen elhelyezett villamos felújítására is szerződést kötöttünk. A kivitelezési folyamatban a műszaki átadás-átvételi eljárás folyamatban van. A használatbavételi eljárás szintén folyamatban.
* **Szent Márton projekt II. ütem:**
* **Ady tér és környezetének fejlesztése:** Támogatói okirat alapján a tervezés fedezete rendelkezésre áll. A fejlesztéssel kapcsolatos tervezési feladatokra a versenyszabályzat szerinti beszerzés 2017. november 2. napján kiküldésre került, 2017. november 15-én beérkezett ajánlatok alapján a szerződéskötés előkészítése folyamatban van.
* **Járdányi Paulovics István Romkert fejlesztése:** Támogatói okirat alapján a tervezés fedezete rendelkezésre áll. Az önkormányzat szerződést kötött a Savaria Múzeummal a császári mozaik kiemelésére és restaurálására vonatkozóan. A tervező beszerzésével kapcsolatos közbeszerzési eljárás megindult, melyet a Közbeszerzési Bizottság 2017. november 23. napján tárgyalt.
* **Szent Márton utca rehabilitációja:** Támogatói okirat alapján a tervezés fedezete rendelkezésre áll. Tanulmánytervvel rendelkezünk. Közgyűlési határozat alapján elkezdődhet a tervek beszerzése, melyhez szükséges közműegyeztetések folyamatban vannak. A tervezés tekintetében az indikatív árajánlat kérésének kiküldése a közműegyeztetések befejezése után kezdődhet meg. A terület felújításának engedélyes és kiviteli tervkészítését megelőző egyeztetésen elhangzottak alapján nyilatkozatot nyújtottak be az érintett közműszolgáltatók. A fejlesztéssel kapcsolatos tervezési feladatokra a versenyszabályzat szerinti beszerzés folyamatban van.

**Egyéb:**

* **Jedlik Ányos Terv keretében (5db)** **„A” típusú elektromos töltőállomás** telepítésére 2016. december 21. napján pályázatot nyújtottunk be. A támogatási szerződés 2017. július 25-én aláírásra került. A megvalósításra egy év áll rendelkezésre.
* **Jedlik Ányos Terv keretében** az e-Mobi Nonprofit Kft. további 1 db elektromos autótöltő állomás kialakítását kezdeményezte, melynek lebonyolítását és üzemeltetését is az e-Mobi NKft. végzi. A töltőállomás tervezett helyszíne a jelenleg kivitelezés alatt álló Szombathely, Hollán Ernő utcai parkoló, 6001/1 hrsz. A decemberi közgyűlés dönt a töltő telepítésről, valamint az e-Mobi NKft. által igényelt ingyenes közterület használatról.
* **Szombathelyi Jáki úti temető I. világháborús hadisírjainak és emlékműveinek felújítása** megtörtént, a műszaki átadás-átvételi eljárás 2017. november 17. napján lezárult, a teljesítés igazolása megtörtént, a kifizetés előkészítés alatt van. A Honvédelmi Minisztérium Hadtörténeti Intézet és Múzeum felé a jelentés és beszámoló készítése folyamatban van.
* **Laky Demeter utca és a Móricz Zs. utca** felújítási munkái befejeződtek, a műszaki átadás megtörtént.
* **A „Szombathely város kerékpárút-hálózatának fejlesztése Gyöngyösszőlős és Gyöngyöshermán városrészeken” című projekt II. ütem**ének megvalósítása: A Körmendi u. – Szent Gellért u. – Diófa u. – Újvilág u. – Pásztor u. területen elkészült kerékpárutak garanciális bejárása, azaz a 2 éves utó-felülvizsgálati helyszíni bejárása 2017. szeptember 22. napján megtörtént. A rögzített hibák javítását a kivitelező Szekndó Kft.-nek 2018. március 31-ig kell elvégeznie. A Körmendi úti kerékpárút ívkorrekciója megtörtént, a kivitelezési munkák befejeződtek, a forgalomba helyezési engedélyt az illetékes útügyi hatóság megadta.
* **Szombathely-Balogunyom településeket összekötő kerékpárút** engedélyes tervei elkészültek, engedélyezés folyamatban van.

Az **Építési Iroda** vezetője az alábbi tájékoztatást adta az iroda munkájáról:

Az iroda általános építésügyi hatóságként látja el az elsőfokú építésügyi hatósági feladatokat a megyeszékhelyen, valamint 39 környező településen. Kérelemre lefolytatja az engedélyezési eljárásokat, hatósági bizonyítványokat állít ki, valamint teljesíti a szakhatósági és egyéb szervi megkereséseket. Az irodára érkező ügyfeleknek tájékoztatást nyújt, illetve a hatósági rendeletek által előírt, és más hatóságok általi megkeresésre, helyszíni szemléken vesz részt.

A Magyar Közlöny 171. számában kihirdetésre került a 2017. évi CXXV. törvény a közigazgatási szabályszegések szankcióiról, mely 2019. január 1-től hatályos.

2017. november 9-én a Hivatalos Értesítő 56. számában megjelent a fővárosi és megyei kormányhivatalok Egységes Iratkezelési Szabályzatáról szóló 13/2015. (VI.8.) MvM utasítás módosításáról szóló 48/2017. (XI.9.) MvM utasítás, mely tartalmazza többek között „Az ÉTDR speciális iratkezelési szabályai”-t.

A **Polgármesteri Kabinet** munkájáról az alábbi tájékoztatást adom:

Az osztály folyamatosan végzi a polgármester és alpolgármesterek tevékenységével kapcsolatos előkészítő, szervező, érdemi ügyintézői, ügyviteli, adminisztrációs és nyilvántartási feladatokat. Az osztály szervezi és előkészíti a polgármesteri, alpolgármesteri programokat, rendezvényeket, a város külkapcsolatait és testvérvárosi kapcsolatait ápolja. Előzőek mellett gondoskodik a város kommunikációjának szervezéséről, médiában való megjelenéséről.

A **Belső Ellenőrzési Iroda** tevékenységének keretét adó 2017. évi belső ellenőrzési, illetve a Szombathely Megyei Jogú Város Önkormányzata által alapított és fenntartott intézményekre vonatkozó felügyeleti ellenőrzési tervet Szombathely Megyei Jogú Város Közgyűlése 2016. decemberi ülésén fogadta el. A beszámolási időszakban (két közgyűlés közötti időszak: 2017. október 26. és 2017. november 30. között) a jóváhagyott tervnek megfelelően bonyolította le az iroda az ellenőrzéseket.

2017. november elején befejeződött az alábbi témakörökben lefolytatott 2 vizsgálat:

* Szent Márton program – Savaria Múzeum homlokzatának felújítása, Smidt Múzeum felújítása, bővítése, Berzsenyi tér és környezete felújítása – céljából meghirdetett közbeszerzési eljárások lefolytatása szabályosságának megítélése,
* Szombathely, Megyei Jogú Város Önkormányzatának 2017. évi költségvetéséről szóló rendelete, valamint a 2016. évi zárszámadási rendelete összeállításának, jóváhagyásának vizsgálata.

Ezen időszakban új vizsgálatokat indított el az iroda az alábbi témákban:

* 2016. évben a Belső Ellenőrzési Iroda vizsgálatot folytatott a Szombathelyi Sportközpont és Sportiskola Nonprofit Kft.-nél a következő témában: Az önkormányzat többségi tulajdonában lévő gazdasági társaság közfeladat ellátása szabályszerűségének ellenőrzése. A lefolytatott pénzügyi-szabályszerűségi vizsgálat megállapításai, ajánlásai alapján összeállított Intézkedési terv teljesülésének utóellenőrzését látja el jelenleg az iroda.
* Belső kontrollrendszer – kontrollkörnyezet, kockázatkezelés, kontrolltevékenységek, információ és kommunikáció, monitoring tevékenység – elemei kiépítése és működése szabályszerűségének vizsgálata zajlik a tárgyidőszakban az alábbi, helyi önkormányzatok alszektorba tartozó szervezeteknél:
* FALCO KC Szombathely,
* Fogyatékkal Élőket és Hajléktalanokat Ellátó Közhasznú Nonprofit Kft.,
* Szombathelyi Médiaközpont Nonprofit Kft.,
* Szombathelyi Sportközpont és Sportiskola Nonprofit Kft.,
* Weöres Sándor Színház Nonprofit Kft.

2017. novemberében megkezdődött a felkészülés a következő, 2018. év feladataira is. Lefolytatta az iroda a kockázatelemzést, amely alapján kidolgozta a 2018. évi belső és fenntartói ellenőrzési tervet, amelyet a 2017. decemberi Közgyűlésen mutat be a képviselőtestületnek.

A Belső Ellenőrzési Iroda létszáma a kolléganő tartós táppénzről történő visszaérkezése miatt ismét 3 fő.

Kérem a Tisztelt Közgyűlést tájékoztatóm elfogadására.

**Szombathely, 2017. december „ ”**

**/: Dr. Károlyi Ákos :/**

**HATÁROZATI JAVASLAT**

**.…/ 2017. (XII. 14.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:** Dr. Károlyi Ákos, jegyző

**Határidő:** azonnal